Document ID: 31998D0470

Rozhodnutie Komisie
z 9. júla 1998,
ktorým sa stanovujú pravidlá uplatňovania smernice Rady 89/662/EHS, ktorá sa týka informácií o veterinárnych kontrolách
(oznámené pod číslom dokumentu C(1998) 1741)
(Text s významom pre EHP)
(98/470/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989, ktorá sa týka veterinárnych kontrol v obchode vnútri spoločenstva s cieľom doplnenia vnútorného trhu [1], naposledy zmenenú a doplnenú smernicou č. 92/118/EHS [2], a najmä na jej článok 16 (3),
keďže aby sa základné informácie o veterinárnych kontrolách vykonávaných v členských štátoch v súlade so smernicou č. 89/662/EHS mohli skúmať v Stálom veterinárnom výbore, Komisia musí mať k dispozícii okamžité a spoľahlivé informácie;
keďže aby sa zaviedol racionálny prístup k výsledkom kontrol, informácie by sa mali predkladať za každý úsek činnosti, na ktorú sa vzťahuje veterinárna legislatíva;
keďže by sa z praktických dôvodov mali zasielať také informácie Komisii v elektronickej forme;
keďže aby sa výsledky mohli vyjadrovať koherentne, požadované informácie v konsolidovanej podobe za každý úsek za daný členský štát ako celok by mohli zasielať príslušné orgány v členských štátoch;
keďže aby bolo zabezpečené, že celý systém je spoľahlivý, do úvahy by sa mali brať iba informácie získané z úradných kontrol vykonaných príslušnými orgánmi v členských štátoch;
keďže najprv by sa mali brať do úvahy informácie o čerstvom mäse; keďže toto rozhodnutie by malo byť následne doplnené tak, aby zahrnovalo všetky úseky, na ktoré sa vzťahuje veterinárna legislatíva;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Členské štáty zašlú Komisii informácie stanovené v článku 16 (1) smernice č. 89/662/EHS pre každý úsek činnosti. Úseky činnosti zodpovedajúce tým, ktoré sú stanovené vo veterinárnej legislatíve, sú úseky uvedené v prílohe I.
Článok 2
Pre každý úsek činnosti informácie berú do úvahy úradné kontroly vykonané v mieste pôvodu a určenia a výsledky získané v mieste pôvodu a určenia a predkladá ich každý členský štát za každý kalendárny rok.
Článok 3
1. Informácie sa predkladajú v súlade s príslušným vzorom pre každý úsek.
2. Vzor pre úsek čerstvého mäsa je vzor uvedený v prílohe II.
Článok 4
Informácie sa zasielajú Komisii v elektronickej forme.
Článok 5
Informácie sa zasielajú raz do roka najneskôr do 1. mája roka nasledujúceho po roku, v ktorom boli vykonané kontroly. Prvé zaslanie takých informácií týkajúcich sa kontrol v roku 1999 sa uskutoční najneskôr do 1. mája 2000.
Článok 6
Toto rozhodnutie je adresované členským štátom.
V Bruseli 9. júla 1998

Labels: 0
17
6